Diari Oficial de la Generalitat Valenciana


Sumari del DOGV 2941, del 28-02-1997 (1997/851005)

RESOLUCIÓ de 26 de febrer de 1997, de la Secretaria General de la Conselleria de Presidència de la Generalitat Valenciana, per la qual es regula la concessió d'ajudes previstes en els Pressupostos de la Generalitat Valenciana per a 1997.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2941

Data del DOGV
:   28-02-1997

Secció del DOGV
:   ALTRES DISPOSICIONS

Número del document
:   1997/851005


Data del document
:   26-02-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 26 de febrer de 1997, de la Secretaria General de la Conselleria de Presidència de la Generalitat Valenciana, per la qual es regula la concessió d'ajudes previstes en els pressupostos de la Generalitat Valenciana per a 1997.   
Antecedents  
Els pressupostos de la Generalitat Valenciana per a 1997 en la línia 408/000/97, programa 112.40 ( Direcció General de Relacions Externes) preveuen la concessió genèrica d'ajudes, per un import màxim global de 5.000.000 de pessetes, a persones físiques o jurídiques amb motiu de la realització d'activitats lúdiques, culturals, festives o artístiques d'arrelada tradició en els costums del poble valencià.  
Així mateix, es disposa que la regulació de la seua concessió s'establirà per resolució de la Secretaria General.  
Consideracions fàctiques  
Vist que la celebració de les tradicionals gaiates valencianes amb motiu de la festivitat de la Magdalena és una de les activitats que amb major singularitat reflecteixen i projecten el peculiar tarannà i la cultura del poble de la nostra comunitat, i també el seu sentiment lúdic i artístic.  
Vist que la Junta de Festes de Castelló és l'organisme al qual, entre altres, correspon atorgar els distints premis i guardons previstos per a les gaiates que anualment es construeixen i recorren els carrers i barris de la ciutat de Castelló amb motiu de les festes de la Magdalena.   
Vist que la Presidència de la Generalitat desitja contribuir al major lluïment i consolidació de les tradicionals gaiates amb l'atorgament d'un premi a la gaiata de major innovació tecnològica en l'edició de 1997, com tradicionalment s'ha fet en els anys anteriors, i un altre al seu autor.  
Vist que la designació de la gaiata guanyadora del premi de referència és competència de la Junta de Festes de Castelló.  
Consideracions jurídiques  
Atés que els pressupostos de la Generalitat Valenciana per a 1997 estableixen que per resolució de la Secretaria General es regularà el règim de concessió d'ajudes a què es refereix la línia 408/000/97 del programa 112.40 ( Direcció General de Relacions Externes) dotada amb 5.000.000 de pessetes i destinades a persones físiques o jurídiques amb motiu de la realització d'activitats lúdiques, culturals, festives o artístiques d'arrelada tradició en els costums del poble valencià.  
Atès que amb l'aprovació i publicació oficial del Decret 44/1996, de 25 de març, del Consell de la Generalitat Valenciana, i la posterior Ordre de desplegament de 23 de maig de 1996, de la Conselleria de Presidència, s'efectuà una nova configuració dels òrgans administratius més directament lligats a la Presidència de la Generalitat. I en virtut de tot això, resolc:  
Bases reguladores per a la concessió per part de la Generalitat Valenciana dels premis «President de la Generalitat Valenciana» a la comissió i l'artista autor de la gaiata de major innovació tecnològica en les festes de la Magdalena en l'edició de 1997.  
Article 1  
La Generalitat Valenciana atorgarà els premis «President de la Generalitat Valenciana» a la comissió i l'artista autor de la gaiata de major innovació tecnològica de les festes de la Magdalena de Castelló en l'edició de 1997.  
L'artista autor rebrà, com a premi, la quantitat líquida d'un milió ( 1.000.000) de pessetes, una vegada deduïts, si és el cas, els impostos corresponents o les retencions d'aplicació. En el supòsit que foren diverses persones físiques els autors, l'import serà dividit en parts iguals per a cadascun.  
La corresponent comissió de la gaiata guanyadora rebrà tres-centes mil (300.000) pessetes com a premi.  
Tots dos premis continuaran sent acumulatius encara que existira el supòsit que la mateixa comissió de la gaiata seleccionada com la de major innovació tecnològica és al mateix temps la seua autora.  
Article 2  
La designació de la gaiata que per la major innovació tecnològica meresca el premi a què fa referència aquesta resolució serà efectuada pel mateix jurat que haja designat la Junta de Festes de Castelló d'acord amb les bases reguladores del Concurs de Gaiates. Magdalena 1997.  
Article 3  
La Junta de Festes de Castelló notificarà, al més aviat possible, a la Secretaria General de la Conselleria de Presidència de la Generalitat Valenciana quina ha estat la gaiata guanyadora del premi a la major innovació tecnològica, en l'edició de Festes de la Magdalena 1997, i el seu autor o autors.  
Aquesta comunicació s'efectuarà mitjançant la remissió del document que d'acord amb la norma interna de funcionament es disposarà com a idoni per a aquesta designació.  
Article 4  
Una vegada identificats els guanyadors dels premis a què es refereix l'article primer, la Secretaria General de la Conselleria de Presidència emetrà resolució nominativa de concessió a favor seu.  
Article 5  
La Secretaria General de la Conselleria de Presidència de la Generalitat Valenciana requerirà tant a l'artista autor com a la comissió de la gaiata guanyadora del citat premi que, d'acord amb la normativa vigent pressupostària i de concessió d'ajudes i subvencions, aporten els documents necessaris per a lliurar el premi a favor seu, especialment aquells que els acrediten respectivament d'estar al corrent en les obligacions tributàries i amb la Seguretat Social.  
Article 6  
Després dels tràmits administratius i pressupostaris d'obligat compliment, la Secretaria General de la Conselleria de Presidència farà efectiu l'import del premi «President de la Generalitat» a favor dels respectius titulars en els quanties disposades en l'article primer d'aquestes bases.  
València, 26 de febrer de 1997.- El secretari general de la Conselleria de Presidència: Jorge Lamparero Lázaro.